

**ni y s ed ´ Á d et¾Š es t n/**

**NIYASA DESA ADAT SESETAN**



**PITEGES NIYASA**

1. Bintang : Maka lambang Desa Adat Sesetan percaya ring Ida Sang Hyang Widhi Wasa.
2. Segi Lima : Maka lambang dasar Negara Pancasila sane medaging lima sila.
3. Candi Bentar : Maka lambang silih sinunggil ciri budaya Bali.
4. Padi-Kapas : Maka lambang kawibuhan Desa Adat Sesetan.
5. Patung Gajah : Maka lambang kawentenan sane nyata ring Desa Adat Sesetan.
6. Paiketan Padi lan Kapas : Maka lambang paiketan banjar-banjar sane wenten ring Desa Adat Sesetan, sane kaepah dados 5 banjar panyatusan.
7. Mamed-medan : Maka lambang budaya khas lan sakral, sane kalaksanayang.
8. Sesetan : Desa Adat Sesetan.
9. Warna Pelung : Maka lambang Desa Adat Sesetan sane kertha, tentrem lan ajeg.

**DAGING CAKEPAN AWIG-AWIG**

**NIYASA DESA ADAT SESETAN**

**TEGES NIYASA**

**DAGING CAKEPAN AWIG-AWIG**

SARGAH I ARAN, WEWIDANGAN, *TIPE* DESA ADAT miwah STATUS DESA ADAT

SARGAH II PAMIKUKUH miwah PATITIS

SARGAH III AWIG-AWIG miwah PARAREM DESA ADAT

Palet 1. Indik Awig-awig Desa Adat

Palet 2. Indik Pararem Desa Adat

SARGAH IV SUKERTA TATA PARHYANGAN

Palet 1. Indik Pura Kahyangan Desa

Kaping 1. Pura Kahyangan Tiga

Kaping 2. Pura Swagina miwah Pura Penyiwian Tiosan

Palet 2. Indik Wewangunan Pura

Palet 3. Indik Upacara

Indik 1. Upacara Dewa Yadnya

Kaping 1. Dedinan Pujawali

Kaping 2. Pangaci

Kaping 3. Panyanggra

Kaping 4. Palelungan

Kaping 5. Kapemangkuan

Kaping 6. Tata Titi Ngeranjing ka Pura

Kaping 7. Nangun Karya

Indik 2. Upacara Resi Yadnya

Indik 3. Upacara Pitra Yadnya

Indik 4. Upacara Manusa Yadnya

Indik 5. Upacara Bhuta Yadnya

SARGAH V SUKERTA TATA PAWONGAN

Palet 1. Indik Pawongan Desa Adat

Indik 1. Krama Desa Adat

Indik 2. Swadarmaning miwah Swadikara Krama Desa

Kaping 1. Swadarmaning Krama Desa

Kaping 2. Swadikara Krama Desa

Palet 2. Indik Tata Pemerintahan Desa Adat

Kaping 1. Prajuru Desa Adat

Kaping 2. Sabha Desa

Palet 3. Indik Lembaga Pengambilan Keputusan

Kaping 1. Paruman Desa Adat

Palet 4. Indik Lembaga Adat

Kaping 1. Paiketan Pemangku

Kaping 2. Paiketan Srati

Kaping 3. Paiketan Wredha Desa Adat Sesetan

Kaping 4. Paiketan Pecalang Desa Adat Sesetan

Kaping 5. Paiketan Yowana Desa Adat Sesetan

Kaping 6. Paiketan Krama Istri Desa Adat Sesetan

Palet 5. Indik Kulawarga

Kaping 1. Pawiwahan

Kaping 2. Nyapian

Kaping 3. Sentana

Kaping 4. Indik Warisan

Kaping 5. Indik Wasistha

Palet 6. Indik Gendongan/Kul-kul

Palet 7. Indik Panyanggran Banjar

SARGAH VI SUKERTA TATA PALEMAHAN

Palet 1. Indik Tanah Miwah Wewidangan Palemahan Desa Adat

Kaping 1. Tanah Desa Adat

Kaping 2. Wewidangan Palemahan Desa Adat

Palet 2. Indik Setra, Pepayonan, Wewalungan miwah Wewangunan

Kaping 1. Setra

Kaping 2. Pepayonan

Kaping 3. Wewangunan

Kaping 4. Wewalungan

Palet 3. Indik Karesikan Desa Adat Sesetan

Palet 4. Indik Wewidangan Desa Adat

SARGAH VII INDIK PADRUWEN, UTSAHA MIWAH PABEA DESA ADAT

Palet 1. Indik Padruwen Desa Adat

Palet 2. Indik Utsaha Desa Adat

Palet 3. Indik Pabea Desa Adat

SARGAH VIII TATA PRAKANTI (*HUBUNGAN KERJA SAMA*)

SARGAH IX BAYA, WICARA, MIWAH PAMIDANDA

Palet 1. Indik Baya

Palet 2. Indik Wicara

Palet 3. Indik Pamidanda

SARGAH X PEMBANGUNAN DESA ADAT MIWAH PEMBANGUNAN KAWASAN PERDESAAN DESA ADAT SESETAN

SARGAH XI TUNTUNAN (*PEMBINAAN*), PANILIKAN (*PENGAWASAN*) miwah NGAWIGUNAYANG (*PEMBERDAYAAN*)

SARGAH XII NGUWAH NGUWUHIN AWIG-AWIG

**MURDHA CITTA**

OM AWIGHNAM ASTU NAMO SIDDHAM !

Sembah bakti miwah pangastawan titiang majeng ring paduka Bhaþàra- Bhaþarì sasuwunan titiang sami, riantukan wantah malarapan panghyangning kalih paswécan Ida Sang Hyang Widhi Waúa asung kretawarànugraha nyresti jagat jangkep rawuhing sadagingnya sami, mawinan wénten kahuripan sekala niskala ring Bhuwana Agung miwah ring Bhuwana Alit. Manut dresta, Désané kamanggehang dados pasayuban Krama Désa rawuhing kulawarga pawongannya sami, mawastu raris Désané kamanggehang pinaka pawakan Bhuwana Agung, pawongannya kamanggehang pinaka pawakan Bhuwana Alit.

Sotaning pawakan Bhuwana Agung, Désané taler kamanggehang pinaka pawakan bhàwa mahurip, sané kacirénin antuk wéntené pakilit Tri Hita Kàraóa sané tan dados pasahang, luiré :

ha. Parhyangan, inggih punika : sahanan parhyangan panyiwian Désa, genah ngarcana bhàwan Ida Sang Hyang Parama Wiúéûa, pinaka jìwa pramanan Désané;

na. Pawongan, inggih punika : gebogan Krama rawuhing warga Désa maka sami pawakan Tri Kaya pinaka bàyu pramàóan Désané, mawinan Désané prasida maolah prawretti;

ca. Palemahan, inggih punika : sahananing pakarangan, tegal, carik, miwah sétra sakekuwuban Désa Adat, pinaka sthùla sariran Désané.

Adung patemoning Bhuwana Agung ring Bhuwana Alit, maka larapan ngupadi úànta jagaddhita, punika sinanggeh murddhaning prayojana pangriptaning awig-awig puniki, rikala paséban sami Krama Désa Adat Sesetan pinaka sepat siku-siku pamatut miwah pamutus, wastu kasidan prayojanan mami kabéh, prasama angidep muwah amagehaken linging awig-awig kadi ring sor iki.

**SARGAH I**

**ARAN, WEWIDANGAN, *TIPE* DESA ADAT MIWAH STATUS DESA ADAT**

Aran

Pawos 1

Desa adat puniki mawasta Desa Adat Sesetan.

Wewidangan Desa Adat

Pawos 2

1. Jebar kakuwub wewidangan mawates nyatur desa:

ha. Sisi kangin Desa Adat Panjer miwah Desa Adat Sidakarya;

na. Sisi kelod Desa Adat Serangan;

ca. Sisi kauh Desa Adat Pedungan;

ra. Sisi kaler Desa Adat Denpasar.

1. Genah wates Desa Adat Sesetan kapastikayang antuk pamutus paiguman sareng desa penyanding.
2. Desa Adat puniki kawangun antuk karang desa utawi gebogan krama turmaning kapalih dados 9 (sia) banjar adat:

ha. Banjar Kaja;

na. Banjar Tengah;

ca. Banjar Pembungan;

ra. Banjar Gaduh;

ka. Banjar Puri Agung;

da. Banjar Lantang Bejuh;

ta. Banjar Dukuh Sari;

Sa. Banjar Pegok ;

wa. Banjar Suwung Batan Kendal.

1. Swadharmaning krama desa saking banjar adat ring ajeng kapalih dados limang banjar panyatusan, inggih punika:

ha. Panyatusan Banjar Kaja;

na. Panyatusan Banjar Tengah, Banjar Pembungan miwah Banjar Puri Agung;

ca. Panyatusan Banjar Gaduh miwah Banjar Suwung Batan Kendal;

ra. Panyatusan Banjar Lantang Bejuh miwah Banjar Dukuh sari;

ka. Panyatusan Banjar Pegok.

*Tipe* Desa Adat

Pawos 3

*Tipe* Desa Adat Sesetan kebawos Desa Apanaga.

Status Desa Adat

Pawos 4

Manut uger-uger saking Pemerintah Provinsi Bali Desa Adat Sesetan sampun kapikukuhang dados subyek hukum.

**SARGAH II**

**PAMIKUKUH MIWAH PATITIS**

Pamikukuh

Pawos 5

Desa Adat Sesetan ngamanggehang pamikukuh minakadi:

ha. Pancasila;

na. Undang-undang Dasar 1945;

ca. Panca Sradha;

ra. Tri Hita Karana manut sadacara Agama Hindu;

ka. Uger-uger saking Guru Wisesa (Panegara mawatata) indik Desa Adat.

Patitis

Pawos 6

Luir Patitis Desa Adat Sesetan puniki mikukuhin miwah ngajegang sahananing sastra agama:

ha. Nginggilang tata prawertining magama;

na. Ngajegang kasukertan desa adat saha pawongannyane sami sekala miwah niskala;

ca. Ngajegang tata sangaskaraning pawongan pamekas sane ngiket pakulawargan;

ra. Ngajegang kasukertan druen desa miwah druen pawongan sami.

**SARGAH III**

**AWIG-AWIG MIWAH PARAREM DESA ADAT**

PALET 1

INDIK AWIG-AWIG DESA ADAT

Pawos 7

Awig-awig puniki kasurat miwah kaparipurnayang mawiwit saking awig-awig kuno Desa Adat Sesetan sane sampun kirang nginutin aab jagat kadi mangkin.

PALET 2

INDIK PARAREM DESA ADAT

Pawos 8

1. Desa Adat kepatutang nyurat parararem
2. Pararem Desa Adat Sesetan kapalih dados 3 (tiga):

ha. Pararem Penyacah Awig inggih punika pararem sane kasurat nganenin indik ngalaksanayang sadaging awig-awig;

na. Pararem Panepas wicara Inggih punika pararem sane kasurat nganenin pemutus muputang wicara sane metu ring Desa Adat;

ca. Pararem Pangele inggih punika pararem nginggil sane kawangun ring sajeroning nartayang kasukertan desa adat sane durung kacumawisan ring awig-awig.

1. Pararem sane kasurat nenten dados mamurug awig-awig miwah uger-uger saking guru wisesa
2. Tata titi nyurat pararem manut sekadi sane munggah ring daging pararem

**SARGAH IV**

**SUKRETA TATA PARHYANGAN**

PALET 1

INDIK PURA KAHYANGAN DESA

Kaping 1. PURA KAHYANGAN TIGA.

Pawos 9

Pura Kahyangan Tiga Panyiwian Desa Adat Sesetan luiripun: Pura Desa miwah Pura Bale Agung, Pura Puseh, Pura Dalem miwah Pura Kahyangan Cungkup, Pura Mrajapati miwah Pura Taman Sesetan.

Kaping 2. PURA SWAGINA MIWAH PURA PENYIWIAN SANE TIOSAN.

Pawos 10

1. Pura Swagina: Pura Belong, Pura Sarining Danu, Pura Melanting Sesetan, miwah Pura Melanting Batan Kendal.
2. Pura Penyiwian sane Tiosan: Pura Dalem Batan Kendal, Pura Kahyangan Batan Kendal, Pura Mrajapati Batan Kendal, Pura Taman Batan Kendal miwah Pura Asti Sweta Segara Giri (Pura Pamelisan).

PALET 2

INDIK NGAWANGUN PURA

Pawos 11

1. Sajeroning Desa Adat Sesetan pacang ngawangun Pura/Parhyangan Desa patut kasungkemin ring Paruman Desa Adat.
2. Tan kawenangang ngaryanang utawi ngingsirang/ngentos palinggih sane wenten ring sejeroning Parahyangan druen Desa Adat yening nenten polih pasungkeman ring Paruman Desa Adat.
3. Wates sengker ngamecikang Parhyangan manut sakadi munggah ring daging pararem Desa Adat.

PALET 3.

INDIK UPACARA

Indik 1. UPACARA DEWA YADNYA

Kaping 1. Dedinan Pujawali

Pawos 12

1. Rahina piodalan ring Kahyangan Tiga, luiripun:

ha. Pura Desa miwah Pura Bale Agung ri kalaning Anggara Kliwon Julungwangi;

na. Pura Puseh ri kalaning Anggara Kliwon Tambir;

ca. Pura Dalem ri kalaning Buda Umanis Medangsia miwah Pura Taman Sesetan, ring Purnamaning Sasih Kadasa;

ra. Pura Kahyangan Cungkup miwah Pura Mrajapati ri kalaning Soma Kliwon Kuningan (Pamacekan Agung).

1. Rahina Piodalan Ring Pura Swagina luiripun:

ha. Pura Belong, Pura Sarining Danu ri kalaning Redite Paing Sinta (Banyu Pinaruh);

na. Pura Melanting Sesetan ri kalaning Purnama Kasa;

ca. Pura Melanting Suwung Batan Kendal ri kalaning Purnama Kapat.

1. Rahina piodalan ring Pura Panyiwian sane tiosan luiripun:

ha. Pura Dalem miwah Taman Batan Kendal ri kalaning Buda Umanis Medangsia;

na. Pura Kahyangan Cungkup miwah Mrajapati Suwung Batan Kendal ri kalaning Soma Kliwon Kuningan (Pamacekan Agung);

ca. Pamagpagan Pakuluh Ida Bhatara Luhuring Sakenan ring Pura Dalem Batan Kendal ri kalaning Soma Paing Langkir;

ra. Malasti/Melis ka sagara ring pasisi Suwung Batan Kendal ri kalaning pangelong ping 13 Sasih Kasanga ring Pura Asti Sweta Sagara Giri.

Kaping 2. Pengaci

Pawos 13

1. Pangaci ring soang-soang Pura inucap, kamargiang manut kecap Sastra Agama saha kalaksanayang antuk nyepen miwah jelih (ngembak), nginutin kawentenan miwah pararem, minakadi :

ha. Ring Pura Desa, Pura Puseh, miwah Pura Dalem, ri kalaning pujawali Jelih (ngembak) miwah nyepen. Soang-soang kahaturang pula gembal katut runtutannyane;

na. Ring Bale Agung ri kalaning pujawali jelih (ngembak) miwah nyepen kahaturang udel kurenan katut runtutannyane;

ca. Ring Pura Kahyangan Cungkup ri kalaning pujawali jelih (ngembak) miwah nyepen kahaturang pula gembal katut runtutannyane,

ra. Ring Pura Mrajapati ri kalaning pujawali jelih (ngembak) miwah nyepen kahaturang udel kurenan katut runtutannyane,

ka. Ring Pura Taman Sesetan kahaturang udel kurenan katut runtutannyane miwah hidangan;

da. Ri kalaning Malasti/Melis Ida Bhatara sami kahaturang ayaban pula gembal katut runtutannyane saha hidangan, taler carunia ekasata;

ta. Ring sajeroning pamargi, pangilen-ilen miwah tata titi ngamargiang Pujawali inggian pujawali jelih (ngembak) miwah nyepen nganutin sima dresta sane sampun mamargi.

1. Ring Pura Swagina:

ha. Pura Belong, Pura Sarining Danu miwah Pura Melanting Sesetan kahaturang udel kurenan;

na. Pura Melanting Batan Kendal kahaturang udel kurenan.

1. Ring Panyiwian sane tiosan:

ha. Ring Pura Dalem Batan Kendal nyabran piodalan kahaturang pula gembal katut runtutannyane;

na. Ri kalaning Pamagpagan Pakuluh Ida Bhatara Luhuring Sakenan ring Pura Dalem Batan Kendal kahaturang udel kurenan;

ca. Ring Pura Kahyangan Batan Kendal ri kalaning pujawali jelih (ngembak) kahaturang pula gembal katut runtutannyane. Nanging nemoning pujawali nyepen pangaci sane kahaturang kaangkat ngangge udel kurenan;

ra. Ring Pura Mrajapati Batan Kendal nyabran pujawali kahaturang peras pangambian, guru iringan, miwah panyeneng;

ka. Ring Pura Taman Batan Kendal nyabran pujawali kahaturang udel kurenan.

1. Pangaci ring Pura inucap soang-soang manut kecap sastra agama, saha kalaksanayang antuk jelih (ngembak) miwah nyepen, siosan ring punika nginutin pamutus manut sakadi munggah ring daging pararem.

Kaping 3. Penyanggra

Pawos 14

1. Panyanggra pangaci ring Pura Kahyangan Tiga:

ha. Soang-soang banjar panyatusan polih ririgan nyanggra piodalan ring Pura Kahyangan Tiga manut genah, taler pamelastian/melis salami tigang warsa utawi nem piodalan jelih (ngembak) miwah nyepen salanturnyane ngingsir ririgan manut pamutus sakadi munggah ring daging pararem;

na. Panyatusan Banjar Gaduh miwah Banjar Suwung Batan Kendal polih laluputan nyanggra piodalan ring Pura Dalem, Pura Kahyangan Cungkup, Pura Mrajapati, miwah ring Pura Taman Sesetan, sakewanten polih nyanggra upakara ri kalaning Pamagpagan Pakuluh Ida Bhatara Luhuring Sakenan,

1. Ring Pura Panyiwian sane tiosan:

Pura Dalem, Pura Taman, Pura Kahyangan, miwah Pura Mrajapati Suwung Batan Kendal kasanggra antuk Banjar Suwung Batan Kendal.

1. Pura Swagina:

ha. Pura Belong, Pura Sarining Danu miwah Pura Melanting Sesetan, kasanggra olih soang-soang banjar

na. Pura Melanting Batan Kendal kasanggra olih Banjar Suwung Batan Kendal.

1. Prabea ri kalaning nyanggra pengaci inucap ring wilangan 1, 2 miwah 3 manut sakadi munggah ring daging pararem.

Kaping 4. Palelungan

Pawos 15

1. Palelungan Palawatan Ida Bhatara:

ha. Nuju Pujawali Ida Bhatara ring Pura Kahyangan Tiga, Palawatan Ida Bhatara Prasanak sami sawewengkon Desa Adat Sesetan mangda kahaturang lunga;

na. Ri kalaning Pujawali Ida Bhatara ring Pura Dalem, Pura Kahyangan, Pura Mrajapati miwah Pura Taman Sesetan, Palawatan Ida Bhatara Pura Dalem miwah Ida Bhatara Kahyangan Batan Kendal Kalugra nenten kalungayang.

1. Ri kala mendak pakuluh Ida Bhatara Luhuring Sakenan sane malinggih ring Pura Dalem Batan Kendal, Pralinggan Ida Bhatara sami, sapunika taler Palawatan Ida Bhatara Prasanak sami mangda kaaturin lunga ring Pura Dalem Batan Kendal.
2. Rikalaning Caru Nangluk Mrana kalaksanayang nemoning Tilem Kanem Palawatan Ida Bhatara sane kasiwi antuk krama sane polih nyanggra upakara ring soang-soang wates catus pantaraning Desa Adat Sesetan, mangda kahaturang lunga maintar nodia indik pamargin carune.
3. Ri kalaning Ida Bhatara kaaturang Malasti/Melis, Pralinggan Ida Bhatara sami, ring Kahyangan Tiga, sapunika taler Palawatan Ida Bhatara Prasanak sami mangda kahaturang lunga Malasti ring Pura Asti Sweta Sagara Giri. Ring pamargine budal Palawatan Ida Bhatara kahaturang nyejer ring Pura Bale Agung Sesetan. Nanging Palawatan Luhuring Pura Dalem miwah Kahyangan Suwung Batan Kendal nyejer ring Pura Dalem Suwung Batan Kendal.

Kaping 5. Kepemangkuan

Pawos 16

1. Ring soang-soang Pura inucap kaadegang pamangku.
2. Pemangku patut ngamanggehang agem-agem kapamangkuan.
3. Ngadegang pamangku manut dudonan:

ha. Turunan utawi ngwaris (pratisentanannyane kaselang Widhi);

na. Nyanjan utawi nuwur inggih punika mapiteges mapinunas ring ajeng panataran Pura;

ca. Kapilih miwah kasungkemin olih krama desa.

1. Tan wenang anggen pamangku luiripun:

ha. Ceda angga, luiripun: peceng, perot, cungih miwah sapanunggalannyane;

na. Sakit ila, luiripun: ayan, buduh, miwah sakit tan sida katambanin;

ca. Sane maderbe parilaksana tan becik utawi kaon;

ra. Sang sapa sira ugi sane tan kapatutang manut sakadi munggah ring daging pararem.

1. Prabea Kapemangkuan:

ha. Ngadegang pamangku kamedalin saha kalaksanayang antuk sang ngadegang makadi krama desa utawi pangempon pura soang-soang;

na. Yening wenten pemangku sane sungkan, kasanggra antuk desa miwah kulawarganyane manut sakadi munggah ring daging pararem;

ca. Yening wenten pamangku sane mantuk (kalayusekaran) indik pitra yadnyannyane kasanggra antuk desa miwah kulawarganyane manut sakadi munggah ring daging pararem;

ra. Pemangku sane keni panyungkan mawastu nenten prasida malih ngaturang ayah indik penyungkane miwah kalayusekarannyane patut kasanggra antuk desa miwah kulawarganyane manut sakadi munggah ring daging pararem;

1. Swadarmaning pamangku luiripun:

ha. Ngenterang upakara piodalan ring Kahyangan Tiga utawi ring soang-soang pakubon krama;

na. Tan wenang salab sulub, yan mamurug patut pamangku inucap nyepuh raga;

ca. Prade silih tunggil pamangku kapialang utawi cuntaka dados nyelang pamangku siosan ring Kahyangan Tiga inucap;

ra. Samaliha yan sampun pamangku ngayah tigang rahina ring pura, kancit wenten kulawarganyane, utawi pisaga miwah pangarep lina, pamangku inucap tan keneng cuntaka, sakewanten pamangku Inucap tan budal salami piodalan;

ka. Yan wenten krama karawuhan ring pura, pemangku patut natasang prade rumasa sumandangsaya yening tan wiakti, jadma inucap kasisipang manut sakadi munggah ring daging pararem;

da. Prade kahyangan kahanan durmanggalan, minakadi kapanca baya, pamangku patut digelis nyadokang ring prajuru mangda marumang krama desa tur ngawentenang upacara sepatutnyane.

1. Patias utawi olih-olihan pamangku luiripun:

ha. Luput ayahan pakaryan miwah papeson ring banjar muang desa;

na. Sarin canang sane kaatur ring pura kapalih kaanggen patias pamangku miwah nyangkepin piranti upakara/upacara ring pura manut sakadi munggah ring daging pararem;

ca. Panyolasan/pecatu saka sidan antuk desa, manut sakadi munggah ring daging pararem.

1. Pemangku kagentosin riantukan:

ha. Lina;

na. Pinunas ngraga, menawi kageringan miwah sapanunggalannya;

ca. Kararianang antuk krama riantukan melaksana sane tan patut ring agem-agemang sasana kepemangkuan miwah kakeniang pamidanda manut sakadi munggah ring daging pararem.

Kaping 6. Tata Titi Ngeranjing ke Pura

Pawos 17

1. Manut kasukertan kahyangan, sane nenten kalugrayang ngaranjing ka pura ring desa inggih punika:

ha. Sebel kandel, ngraja swala (kotor kain) salami durung mebersih;

na. Sebel ngembasang putra, utawi karuron sajeroning 42 rahina (abulan pitung dina);

ca. Sebel pangantenan, sadurung mabiakala;

ra. Cuntaka sangkaning kalayusekaran manut sengker;

ka. Anak alit sadurung mayusa tigang sasih;

da. Sang panten miwah anak bebinjat sadurung maupakara;

ta. Makta sahananing sane kasinanggeh ngaletehin;

sa. Wawalungan suku pat, sajabaning ri tatkala mapapade;

wa. Mabusana sane tan manut kadi tata caraning ngranjing ka pura;

la. Sadurung polih wak-wakan (pituduh Prajuru Desa Adat).

1. Busana ngeranjing ka pura wenang nginutin dresta minakadi:

ha. Ri tatkala ngaturang ayah, mawastra miwah nyalempot;

na. Ri tatkala ngaturang sembah, mabusana jangkep;

ca. Siosan kadi ring arep nenten kalugra, sajabaning sampun pituduh prajuru desa.

1. Parilaksana sane tan kawenangang ring pura luiripun:

ha. Mabaos sane kasinanggeh wak parusya, wak capala (mabaos gede-gede, jengkang-jengking);

na. Makoratan/mabacin, mawarih, masanggama;

ca. Masumpah utawi macoran, sajabaning pituduh Prajuru Desa;

ra. Ngias raga sajabaning pandita miwah pinandita;

ka. Munggah tedun palinggih sajabaning pituduh Prajuru Desa.

1. Sang mamurug kadi kecape ring arep, keni pamidanda pamrayascita sapatutnyane manut sakadi munggah ring daging pararem.

Kaping 7. Nangun Karya

Pawos 18

1. Ri tatkala wenten krama desa pacang nangun karya, luiripun piodalan padudusan miwah nyekah mangdane masadok ring Prajuru Desa.

Indik 2.UPACARA RESI YADNYA

Pawos 19

1. Sang pacang madeg pandita utawi madwijati patut masadok ring prajuru desa kalih Parisada Hindu Dharma Indonesia (PHDI).
2. Prajuru Desa patut nitenin tur wenang ngalangin, prade wenten kacihna lempas ring daging sastra miwah drestane tur sareng nyaksinin upacara saha nyobyahang ring Paruman Desa Adat Sesetan tegep rauhing bisekanyane.
3. Sang Dwijati polih laluputan ayahan miwah papeson sane kamanggehang antuk desa.

Pawos 20

1. Sang sulinggih patut ngariinang muput yadnya ring wewidangan desa, utamanyane ring Pura Kahyangan Desa, sasampune punika wawu muputang yadnya ka jebar jagat utawi ka dura desa.
2. Krama desa sami patut sareng nitenin katuntun antuk prajuru, mangda sahananing yadnya sane kawentenang kaicen pamuput olih Pandita utawi Pamangku Kahyangan Tiga manut dudonan upakara.

Indik 3. UPACARA PITRA YADNYA

Pawos 21

1. Dudonan pamargin pangupakaran sang lina:

ha. Antuk mendem utawi ngeseng, makacihna pakingsan ring geni utawi ring ibu pertiwi, salami nuptupang prabea, nanging wenang ngemargiang tirta pangentas pakingsanan;

na. Maupacara pangabenan utawi palebon;

ca. Krama sane sampun maekajati utawi pamangku rikalaning lampus wenang kaabenan, prade wenten karya ring Pura Kahyangan Jagat nginutin ring sajeroning Pamargi.

1. Upacara-upacara pitra yadnya riwusan kaabenang mawastu raris mamukur tur kalanturang ngalinggihang dewa pitara.
2. Saluiring upacara pitra yadnya sane kamargiang olih silih tunggil krama desa adat mangda kasadokang ring Prajuru Banjar miwah Prajuru Desa Adat tur nunas tatimbang ring kawentenannyane.

Pawos 22

1. Swadarma miwah tetegenan, prade wenten krama silih tunggil sane lina, sang kaduhkitan patut:

ha. Nyadokang ring prajuru banjar tur nyarengin nunasang ring prajuru desa nunas tatimbang ring kawentenannyane;

na. Ngaturin banjar makarya eteh-eteh sawa kadulurin panyembrama antuk canang tetukon.

1. Swadarmaning banjar:

ha. Prajuru Banjar maritetes pamargin sang kaduhkitan, napike pacang kapendem, makingsan riin utawi ngalantur kaabenang;

na. Prade sampun pastika, raris kawentenang pasuwaran kulkul pinaka caciren manut sakadi pasuaran kulkul indik kapatian (lina) olih prajuru banjar;

ca. Panyanggran banjar salanturnyane nedunang patus manut sakadi munggah ring daging pararem, ngaryanang eteh-eteh sawa, nyiramin layon mangda tan ngalintangin ring rahina sane sampun kajantenang;

ra. Krama banjar maka sami nganter sang lina ka setra gumanti mangda trepti nyantos papendeman puput utawi acara pabasmian sampun puput;

ka. Nenten kengin ngelelet langkungan ring 7 (pitung) rahina sajabaning sang sane sampun ngelarang madwijati;

da. Kulawarga sang kelayu sekaran patut polih pagebagan manut paitungan prajuru banjar;

ta. Nenten kalugra nginepang bangbang.

1. Prade wenten silih tunggil krama desa adat sane lina, indik ngutang sawa (mendem utawi ngeseng) mangda ngelingang pamargi makadi ring sor:

ha. Ri kalaning piodalan jagat utawi piodalan ring Pura Kahyangan Tiga tan wenang kamargiang manut tika pangabenan sane kasumanggeman ring desa adat;

na. Nemoning prawani, purnama, tilem, kala gotongan semut sedulur tan wenang mendem sawe utawi ngaben;

ca. Yening sasengker tigang rahina magpag piodalan ring Kahyangan Tiga, silih tunggil krama banjar panyatusan sane polih nyanggra piodalan punika katiben cuntaka, sang lina punika mangda kasirepang riin;

ra. Tigang rahina magpag piodalan ring Kahyangan Tiga tan wenang nyuarayang kulkul indik kapatian. Yening jagi ngutang mendem pemargine mangda nyilib;

ka. Ngawit wrespati pon kuningan rauh penyineban pujawali ring pura Sakenan tan wenang nglaksanayang atiwa-atiwa;

da. Makirim wangke (yan mangkin mendem, benjang ngeseng, mangkin mendem, benjang mendem) nglangkar wetangan nenten wenang. Nanging yening durung malelet sane kalangkarin kawenangan.

ta. Dedinan pujawali ring Pura Dalem (Buda Umanis) tan kawenangan.

1. Pamargin papendeman utawi palebonan mangda nganutin sastra miwah dresta.
2. Pamargin sang lina ka setra mangda nganutin catus pantaraning desa.

Pawos 23

1. Sane kasinanggeh kacuntakan sakadi ring sor:

ha. Cuntaka sangkaning lina;

na. Cuntaka sangkaning ngraja swala;

ca. Cuntaka sangkaning ngembasang putra;

ra. Cuntaka sangkaning karuron;

ka. Cuntaka sangkaning pawiwahan;

da. Cuntaka sangkaning gamia gemana;

ta. Cuntaka sangkaning mamitra ngalang;

sa. Cuntaka sangkaning salah timpal;

wa. Cuntaka sangkaning yening wenten anak istri mobot nenten kaupakarain prabea kaonan utawi pawidiwidanan.

1. Sengker cuntaka manut kawentenannyane:

ha. Cuntaka kalayusekaran (lina), cuntakanyane nyantos masepuh manut dresta;

na. Cuntaka ngraja swala/kotor kain 3 (tigang) rahina ngawit saking ngraja swala/ kotor kain utawi salaminyane ngraja swala/kotor kain;

ca. Cuntaka ngembasang putra masengker abulan pitung dina (42 rahina) ngawit saking putrane embas utawi nyantos sampun tutug upakara makambuhan tur maprayascita manut sakadi agama;

ra. Cuntaka karuron kasengker abulan pitung dina (42 rahina) utawi sampun maprayascita;

ka. Cuntaka pawiwahan, cuntakannyane nyantos sasampun maupakara makalan-kalan;

da. Cuntaka gamia gemana cuntakanyane nyantos sasampune kapalasang tur sampun kawentenang pamrayascita desa adat / kahyangan;

ta. Cuntaka antuk mamitra ngalang, cuntakanyane nyantos sampun kawentenang upakara pabiakaonan, pamrayascita;

sa. Cuntaka antuk salah timpal, kapuputang sakadi ring agama Hindu miwah dresta.

wa. Cuntaka antuk anak istri mobot, sangkaning lokika sanggraha nenten kawentenang upakara pabiokaonan, cuntakanyane sasampune wenten upakara pabiokaonan;

la. Ngembas putra nenten kawentenang upakara pawidiwidanan, cuntakanyane nyantos wenten sane meras sang putra tur sesampune kawentenang upakara sakadi agama Hindu miwah dresta.

1. Cuntaka kalayusekaran utawi lina:

ha. Kapendem cuntakanyane: cuntaka/sebel banjar masengker ngetelunang (3 rahina) duk pamendeman sawa utawi sasampune polih pamrayascita (masepuh), cuntaka kulawarganyane sajeroning palemahan manut sakadi munggah ring daging pararem;

na. Kaabenang cuntakanyane: sang nyambut pitra yadnya cuntakannyane ngawit saking ngarancangkarya rawuh riwusan yadnyanne (mapepegatan).

1. Tan keneng cuntaka luiripun:

ha. Sang meraga sulinggih;

na. Pamangku Kahyangan Tiga ri kala piodalan.

Pawos 24

1. Atiwa-tiwa utawi pengabenan kamargiang madasar antuk sastra agama miwah dresta.
2. Krama sane pacang ngamargiang upacara atiwa-tiwa utawi pangabenan patut masadok ring prajuru banjar taler ring prajuru desa.
3. Prade akeh reramon makadi: patulangan, wadah sane kebakta, katunon patut masadok ring prajuru desa, yening jagi nunas patulung puyung desa.

Indik 4. UPACARA MANUSA YADNYA

Pawos 25

1. Upacara Manusa yadnya inggih punika upacara-upacara dharmaning kahuripan manusa ngawit saking patemoning kama bang kalawan kama petak sajeroning garba, nyantos kalayusekaran riwekas.
2. Upacara inucap kadi ring ajeng madudonan sakadi ring sor:

ha. Magedong-gedongan duk pangerempinian I biang;

na. Duk sang rare medal;

ca. Kepus udel;

ra. Roras rahina;

ka. Tutug kambuhan (a bulan pitung dina/42 rahina);

da. Tigang sasih (telu bulan/105 rahina);

ta. Pawetuan/otonan (nem sasih/210 rahina);

sa. Tutug kelih (ngraja swala sane wadon, ngraja singa sane lanang);

wa. Matatah/Mapandes;

la. Pawiwahan (grehasta asrama);

ma. Mawinten.

1. Upacara-upacara inucap kamargiang nista, madya, utama manut sastra agama miwah dresta.

Indik 5. UPACARA BHUTA YADNYA

Pawos 26

1. Upacara Bhuta yadnya inggih punika upacara-upacara marupa beakala caru, labaan, aci miwah pakelem taler sane tiosan.
2. Upacara pabeakala ring pertiwi, kahyangan miwah babhutan kawastanin macaru.
3. Pacaruan inucap ring ajeng nista, madya, utama, manut wiguna kadi ring sor:

ha. Eka sata;

na. Panca sata;

ca. Panca sanak;

ra. Maresi gana;

ka. Panca kelud;

da. Tawur.

1. Sajabaning sakadi kecap ring ajeng taler kawentenang upacara:

ha. Mabanten utawi jotan, saiban wusan meratengan;

na. Masepuh-sepuh rikala pacang wenten wali ring pura.

Pawos 27

Pangupahayu desa antuk caru nangluk mrana, kalaksanayang ring tepengin Tilem Sasih Kanem. Dudonane sakadi:

ha. Ring madya catus pantaraning desa muang ring soang-soang wates catus pantaraning desa makadi purwa, daksina, pascima, muang utara mangda nanceb sanggar agung madaging kayu tulak miwah kober poleng saha upakara luiripun:

1. Ring wates kangin catus pantaraning desa caru ayam putih miwah kucit butuan muang runtutannyane. Kasanggra olih Panyatusan Banjar Pegok;
2. Ring wates kelod catus pantaraning desa caru ayam biying miwah kucit butuan muang runtutanipun. Kasanggra olih Panyatusan Banjar Gaduh miwah Banjar Suwung Batan Kendal;
3. Ring wates kauh catus pantaraning desa caru ayam putih siungan miwah kucit butuan muang runtutannyane. Kasanggra olih Panyatusan Banjar Lantang Bejuh miwah Banjar Dukuh Sari;
4. Ring wates kaja catus pantaraning desa caru ayam selem miwah kucit butuan muang runtutannyane. Kasanggra olih Panyatusan Banjar Kaja;
5. Ring madyaning catus pantaraning desa caru ayam brumbun miwah kucit butuan saha runtutannyane. Kasanggra olih Panyatusan Banjar Tengah, Banjar Pembungan, Banjar Puri Agung;
6. Ring soang-soang sanggar agung aturan sane munggah: canang pasucian, peras, sodan, suci daksina, tumpeng selem, barak, pada adanan, maulam saka luiripun mapanggang, saha ring natar, segehan agung, segehan putih kuning, segehan cacah pitung tanding, segehan warna lima maulam jejeroan matah, cameng medaging yeh tuak, arak berem wiadin tetabuhanipun, ngayat bhatara ring Gunung Agung kalih mapaweweh ring Kala Semaya.

na. Ring soang-soang lebuh nanceb sanggah cucuk madaging kober poleng saha upakara sane munggah, canang maraka, tumpeng barak ulam mapanggang, segehan cacah 5 tanding maulam Jejeroan matah, tatabuhan arak berem nyambat Kala Semaya.

Pawos 28

1. Nangken ngawarsa rikala tilem kasanga kawentenang pangupahayu jagat utawi caru tawur tilem sasih kasanga, kalaksanayang ring madya catus pantaraning desa, masarana antuk caru panca sata miwah ayaban pula gembal.
2. Ring banjar soang-soang kalaksanayang antuk caru eka sata taler krama banjar ngaturang prani.
3. Ring soang-soang lebuh nanceb sanggah tutuan (cucuk) saha banten luiripun:

ha. Sane munggah peras, sodan, daksina, tumpeng ketan, sayur kacang rinti, kacang panjang, katipat akelan, sujang madaging tuak, arak berem, magantung ring sanggah tutuan (cucuk);

na. Segehan agung, segehan manca warna 9 tanding, maulam olahanipun ayam brumbun tetabuhan yeh tuak, muah arak berem;

ca. Ring natar merajan segehan nasi cacah satus kutus tanding maulam jejeroan matah ngayat Sang Bhuta Raja miwah Sang Kala Raja;

ra. Utawi Manut pituduh Guru Wisesa

ka. Sasampune sandya kala kalanturang antuk ngerupuk.

1. Ri kala nyepi, brata panyepian sane kamargiang antuk krama desa luiripun:

ha. Amati geni, tan wenang ngendihang api;

na. Amati karya, tan wenang nyambut karya;

ca. Amati lelanguan, tan wenang malila arsa, maoneng-onengan, masuara gora miwah sapanunggalanipun;

ra. Amati lelungan, tan wenang malelungan.

1. Pabratan inucap kamargiang saking semeng nyantos ngedas lemah benjangne.
2. Sang mamurug kecaping ring ajeng keni pamidanda manut sakadi munggah ring daging pararem ring banjar soang-soang kamargiang antuk patilik (Pacalang Desa).
3. Riwus panyepian benjangne ring rahina pangembak geni maka cihna pangawit Icaka Warsa soang-soang warga desa sami patut saling ngaksama (dharma shānti) / sima krama.

**SARGAH V**

SUKRETA TATA PAWONGAN

PALET 1.

Indik Pawongan Desa Adat

Indik 1. Krama Desa Adat

Pawos 29

1. Sane kabawos krama Desa Adat Sesetan inggih punika kulawarga sane megama hindu tur mabanjar adat ring wawidangan Desa Adat Sesetan
2. Sejaba punika kasinanggeh tamiu, sane kabinayang dados kalih inggih punika sane magama Hindu miwah tiosan ring magama hindu, inggih punika sakadi ring sor:

Ha. Krama tamiu inggih punika, krama saking dura Desa Adat Sesetan, sane magama hindu, nenten mipil sakewanten sareng nyungkemin Kahyangan Tiga miwah nganutin Dresta Desa Adat Sesetan;

Na. Tamiu inggih punika sapa sira ugi sane nenten magama hindu, kemawon jenek ring wawidangan Desa Adat Sesetan saha sareng nyungkemin pawongan miwah palemahan Desa Adat kewanten;

Ca. Indik kewentenan tamiu kasulurin antuk pararem.

Pawos 30

Krama Desa Adat Sesetan luire:

1. Krama Desa Adat Ngarep, inggih punika kulawarga sane magama Hindu wit pastika jenek mapaumahan miwah sane kantut jejer makrama banjar ring wewidangan Desa Adat Sesetan tur sampun saking Nguni nyungsung tetegenan Kahyangan Tiga Desa Adat Sesetan.
2. Krama Desa Adat Pangele, inggih punika krama ngarep sane sampun kagentosin antuk sentanannyane tedun makrama desa ngarep.
3. Krama Desa Adat Penyade, inggih punika krama sane sampun kasinanggeh pensiun (indik yusa pensiun, manut pararem soang-soang Banjar Adat tur durung madruwe pratisentana alaki rabi pangentos/panyelos).
4. Krama Desa Adat Patus, inggih punika krama balu, krama sane katinggalan sangkaning sane istri utawi sane lanang padem utawi sangkaning nyapian. Krama Balu kapalih dados 4 (petang) soroh luiripun:
5. Balu makrambian: Balu sane sampun madrue pianak, cucu durung marabian.
6. Balu ngempu: Balu sane madruwe pianak kantun alit.
7. Balu ngatung: Balu sane nenten madruwe pianak utawi sentana.
8. Balu ngalisting: Balu sane nenten madruwe pianak, arta warisan miwah semeton.

Pawos 31

1. Tata caraning ngaranjing dados krama desa:

ha. Ngawit dados krama desa inggih punika ngawit kulawarga tedun mabanjar adat ring wewidangan Desa Adat Sesetan;

na. Tata titi tedun mebanjar adat inucap ring aksara ha manut manut sakadi munggah ring daging Pararem

1. Tata caraning ngaranjing dados tamiu:

ha. Masadok ring kelihan Banjar Adat;

na. Naur punia pamahayu jagat manut sakadi munggah ring daging pararem;

ca. Mangda kailikitiyang maka krama tamiu utawi tamiu ring ilikita banjar Adat.

Pawos 32

1. Wusan dados krama Desa Adat Sesetan, luiripun:

ha. Sangkaning pinunas ngaraga;

na. Kawusan dados Krama Banjar/Krama Desa Nitya Kala mangda prasida ngesehin solah maprawerti satata mamurug kecaping awig;

ca. Kawusan dados Krama Banjar/Krama Desa duaning sampun tan prasida ngesehin solah maprawerti satata mamurug kecaping awig.

1. Sang wusan makrama:

ha. Tan polih pah-pahan druen desa utawi druen banjar;

na. Tan polih pasayuban sajeroning ala ayu.

Pawos 33

1. Prade wenten jadma/warga/krama Desa Adat Sesetan ngametuang wiadin ngelaksanayang haro hara, punyah nganggen tur ngadol narkoba, ring wewidangan Desa Adat Sesetan patut sang inucap kakantenang ring sang rumawos saha katiben pamidanda manut sor singgih parilaksana pembinaan manut sakadi munggah ring daging pararem.
2. Yening wenten jadma saking dure desa ngametuang wiadin ngalaksanayang haro-hara ring wewidangan Desa Adat Sesetan, patut sang inucap kakantenang ring sang rumawos saha katiben pamidanda katundung saking wawidangan Desa Adat Sesetan.
3. Sapa sire sane uning, nyingakin utawi nyaksiang parilaksana sane corah kapatutang nyadokang ring Prajuru Banjar/Prajuru Desa utawi kekantenang ring sang rumawos, sang sane nyadokang patut polih pasayuban saparindikan pasadokan rahasya.

Indik 2. Swadharmaning Miwah Swadikara Krama Desa

Kaping 1. Swadarmaning Krama Desa

Pawos 34

1. Tetegenan miwah Swadarmaning krama Desa Adat Sesetan luiripun:

ha. Tategenan krama ngarep, inggih punika keni urunan miwah ayahan mamungkul.

na. Krama Desa Adat Sesetan kadadosang mapuangkid utawi tan tedun ngayah malarapan pasadok luiripun:

1. Ri tatkala mayadnya, ngotonin, nyakapang, masangih, maupasaksi, kaicalan miwah patirtan;
2. Nyade mapiteges wusan ngayah, risampun mayusa 60 (enem dasa) warsa;
3. Nyuksukin ayah risampun mayusa 18 (plekutus) warsa.

ca. Swadarmaning Krama Adat luiripun:

1. Satinut ring sadaging Awig-awig, Pararem miwah pasuara desa adat;
2. Tan maren sareng mautsaha, mangda desane prasida nyujur patitis ring ajeng;
3. Sayaga sareng natakin panes tis kertiyasan desa adat;
4. Keni paturunan, peson-peson miwah ayahan mamungkul.

ra. Swadarmaning Krama Tamiu inggih punika:

1. Satinut ring tetiwak desa adat ngeninin indik ngupadi kasukretan desa adat ring sekala - niskala;
2. Tan kengin nungkasin kertiyasan desa adat;
3. Patut masadok ring kelihan banjar adat ri kala nerima tamiu nyantos lintang ring 24 jam;
4. Ngaturang punia miwah ayah ring parhyangan manut kabuatan.

ka. Swadarmaning tamiu, inggih punika:

1. Satinut ring tatiwak desa adat ngeninin indik pawongan miwah palemahan;
2. Tan kengin nungkasin kertiyasan desa adat;
3. Patut masadok ring kelihan banjar adat ri kala nerima tamiu nyantos lintangan ring 24 jam;
4. Keni punia manut sakadi munggah ring daging pararem.

Kaping 2. Swadikara Krama Desa

Pawos 35

Swadikara krama Desa Adat, krama tamiu miwah Tamiu:

1. Kepatutan krama Desa Adat sakadi ring sor:

ha. Polih pasayuban saking Desa;

na. Polih kasukretan miwah kasucian dewek, parahyangan miwah karangnyane;

ca. Polih kasukretan padruen ipun soang-soang;

ra. Ngamedalang usul ri kala wenten paruman ring desa sane mabuat;

ka. Dados keadegang prajuru ring Banjar Adat utawi Desa Adat manut sakadi munggah ring daging pararem;

da. Polih pamutusan saking prajuru ri kala wenten wicara;

ta. Krama desa sane dados: Kertha Desa, Sabha Desa utawi Prajuru Desa, polih laluputan (pepeson miwah ayah).

1. Kapatutan krama tamiu:

Ha. Patut polih pasayuban marupa pitulung ri kanjekan katiben pancabaya;

Na. Polih pamutus saking prajulu ri kala wenten wicara.

1. Kepatutan tamiu:

Ha. Patut polih pasayuban marupa pitulung ri kanjekan katiben pancabaya;

Na. Polih pamutus saking prajuru ri kala wenten wicara.

PALET 2.

INDIK TATA PEMERINTAHAN DESA ADAT

Pawos 36

Tata Pemerintahan Desa Adat Sesetan wenten 2 (kalih) *unsur:*

1. Kelembagaan Pemerintahan Desa Adat:

ha. Prajuru Desa Adat

na. Sabha Desa Adat

ca. Kertha Desa Adat lan

ra. Banjar Adat

1. Lembaga Pengambilan Keputusan

ha. Paruman Desa Adat

na. Pasangkepan Desa Adat

Kaping 1. Prajuru Desa Adat

Pawos 37

Prajuru Desa Adat Sesetan keadegang senistannyane:

ha. Bandesa Adat

na. Patajuh Bandesa Adat

ca. Panyarikan utawi Juru tulis

ra. Patengen utawi Juru raksa

Pawos 38

1. Desa Adat Sesetan kawawa olih Bandesa Adat kawantu sanistanipun oleh Patajuh, Panyarikan miwah Patengen.
2. Bandesa Adat kadegang olih Paruman Desa Adat, sane kalaksanayang madasar antuk giliran banjar panyatusan manut sakadi munggah ring daging pararem.
3. Patajuh, Panyarikan miwah Patengen kasudi saha kapikukuhin olih bandesa adat ring Paruman Desa Adat.
4. Sane wenang kasudi dados Prajuru Desa Adat inggih punika krama sane mawiwit saking Desa Adat Sesetan, uning ring aksara, sima miwah dresta.
5. Bandesa Adat kapilih antuk Paruman Desa Adat nyabran 5 (lima) warsa.
6. Prajuru Desa sane wawu kapilih kaupasaksiang ring Pura Kahyangan Tiga.
7. Prade Bandesa Adat mararyan, sadurung panumayanipun, swadarmannyane kamargiyang olih Patajuh utawi Prajuru Desa tiosan manut sakadi munggah ring daging pararem nyantos kaadegang Bandesa Adat sane anyar.

Pawos 39

1. Sane tan wenang kadegang dados Bandesa Adat:

ha. Sang ceda angga;

na. Sang kageringan minakadi sungkan ila, ayan miwah sapanunggalannyane;

ca. Sang sane maderbe kasucian urip (parilaksana) tan patut;

ra. Sang sapa sira ugi sane tan kapatutang manut sakadi munggah ring daging pararem.

1. Bandesa Adat kagentosin yan kawentenannyane sakadi ring sor:

ha. Sampun tutug sengkernyane (panumaya);

na. Sampun seda/padem;

ca. Saking pinunas ngarage tur malarapan kageringan, muah sane siosan;

ra. Nilar sasananing Bandesa Adat utawi ngalaksanayang sane nenten nginutin sedaging awig-awig.

1. Tata titi ngentosin Bandesa Adat sakadi wilangan 2 (kalih) aksara ra manut sakadi sane munggah ring daging pararem.

Pawos 40

1. Prajuru Desa Adat ri kala ngenterang kasukertan ring niskala, patut mingsinggihin Pamangku Kayangan Tiga.
2. Prajuru Desa Adat ri kala ngamargiang swadharmanyane kaabih olih Sabha Desa.
3. Prajuru Desa Adat ri kala nepasin wicara, kaabih olih Kertha Desa.

Pawos 41

1. Swadarmaning Bandesa Adat, inggih punika:

ha. Ngenterang paruman-paruman Desa Adat;

na. Ngenterang panglaksanan sadaging awig-awig miwah pamutus-pamutus krama desa sane sinanggeh pararem;

ca. Ngaraksa miwah nudonang tata titine migunayang arta brana druen desa;

ra. Nuntun saha ngenterang krama desa adat rawuhing warga desa sami, ngupadi kasukretan sekala niskala;

ka. Nuntun saha ngenterang krama desa adat, nginggilang Sang Hyang Agama, kasucian parahyangan, kasucian palemahan, kasucian pawongan miwah tata-titinin migunayang Setra;

da. Mawosin miwah niwakang pamutus marep ring wicara krama;

ta. Maka duta adat, matemuang babawos ring sapa sira ugi;

sa. Miwah sane siosan sane wenten pakilitanipun ring desa adat.

1. Tata titinin ngalaksanayang swadarma inucap ring ajeng tan mari patut satinut ring sedaging awig-awig, pararem, dresta miwah pamutus paruman krama desa adat.
2. Panglaksananipun ring ajeng patut kasobyahang ring desa adat kapungkur.
3. Sumakuta utawi sumanggup natak pamutus Paruman Desa Adat, ngenenin swadarman soang-soang prajuru.

Pawos 42

Swadarmaning Patajuh, inggih punika:

ha. Ngarombo sahananing swadarman Bandesa Adat;

na. Swadarma siosan manut pituduh paruman desa.

Pawos 43

Swadharnaning Panyarikan inggih punika:

ha. Nyurat saparidabdab prajuru miwah krama desa adat manut sakadi pamutus paruman desa adat utawi pituduh Guru Wisesa;

na. Ngarombo sahananing swadharmaning Bandesa Adat;

ca. Swadharma siosan manut pituduh paruman desa adat.

Pawos 44

Swadharmaning Patengen inggih punika:

ha. Nyurat/ngilikitayang utawi ngarincikang sakaluwir pangranjing miwah pamedal jinah desa adat miwah ngupapira saraja brana druen desa adat;

na. Ngarombo sahananing swadharmaning Bandesa adat;

ca. Swadharma siosan manut pituduh paruman desa adat.

Pawos 45

Bandesa adat kaangkat ngadegang prajuru tiosan, manut pabuatipun tur swadharmanipun:

ha. Ngawantu sahaning swadharman Bandesa, Patajuh, Panyarikan miwah Patengen manut sakadi munggah ring daging Pararem;

na. Swadharman siosan manut pituduh Bandesa.

Kaping 2. Sabha Desa

Pawos 46

1. Sabha Desa, inggih punika utusan krama Desa Adat saking soang-soang banjar penyatusan pinih akeh tigang diri.
2. Angga Sabha Desa Adat patut ngadegang Kelihan miwah Panyarikan Sabha Desa Adat ring Paruman Desa Adat.
3. Swadharmaning Sabha Desa Adat inggih punika mapaica tatimbang utawi raranjingan rikalaning Prajuru Desa Adat pacang nepasin saparindik, luiripun:

ha. Nyurat miwah nguwah nguwuhin awig-awig miwah utawi Pararem Desa Adat;

na. Maridabdabang pangrencana wewangunan Desa Adat;

ca. Maridabdabang pangrencana sahananing olih-olihan paridana miwah prabea Desa Adat;

ra. Ngalaksanayang sajeroning pangrencana desa adat sane lianan.

1. Wates sengker Sabha Desa nginutin wates sengker Prajuru Desa.
2. Sabha Desa kadadosang ngalaksanayang paruman desa adat, ri tatkala prajuru desa adat nenten prasida nglaksanayang paruman desa adat sakadi sane sampun kasurat ring sajeroning awig-awig.

Kaping 3. Kertha Desa

Pawos 47

1. Kertha Desa keadagang oleh Prajuru Desa Adat.
2. Angga Kertha Desa, luiripun:

ha. Prajuru Desa Adat;

na. Krama Desa Adat Sane mawiwit saking soang-soang banjar penyatusan adiri.

1. Bandesa Adat kasinanggeh Kelihan Kertha Desa.
2. Kertha Desa inggih punika genah prajuru desa miwah krama desa Adat nunas dharma tetimbang miwah pamutus paripurna ring sajeroning wicara/byuta/parilaksana sane nepasin daging awig-awig.
3. Swadharmaning Kertha Desa, wenang mapaica saluwiring darma tatimbang ring Prajuru Desa luiripun:

ha. Indik Prajuru Desa sane singsal ngamargiyang awig-awig;

na. Indik wenten pikobet ring Desa Adat sane kasengguh wicara;

ca. Indik pacang nguwah-nguwuhin Awig-Awig Desa Adat.

Pawos 48

Tata cara ngadegang Kertha Desa :

1. Sane dados kadegang Kertha Desa luiripun:

ha. Mawiwit saking krama wedan, wikan ring Hukum Adat/Agama miwah Hukum Nasional;

na. Kasudi oleh Prajuru Desa, utawi Pamucuk Desa.

1. Wates sengker Kertha Desa nginutin wates sengker Prajuru Desa Adat

Pawos 49

Patias utawi olih-olihan miwah laluputan manggala Desa Adat Sesetan (Prajuru Desa, Sabha Desa, Kertha Desal miwah manggala tiosan), manut sakadi munggah ring daging Pararem

PALET 3

INDIK LEMBAGA PENGAMBIL KEPUTUSAN

Kaping 1. Paruman Desa Adat

Pawos 50

1. Paruman Desa Paripurna :

ha. Paruman Desa Paripurna, inggih punika paruman desa sane nitenin indik nguwah nguwuhin Awig-awig Desa Adat, ngadegang saha ngentosin Bandesa Adat;

na. Pamilet Paruman Desa Paripurna, inggih punika Prajuru Desa, Kelihan soang-soang Banjar, Sabha Desa, Kertha Desa, Ketua LPD, Ketua BUPDA, Ketua Yayasan, Pamangku Kahyangan Tiga, Pamangku Prasanak miwah manggalaning Lembaga Adat sawewidangan Desa Adat Sesetan;

ca. Sahanan paruman kariinin antuk ngarcana ring Ida Sang Hyang Iswara, sane malinggih ring Bale Agung, nginutin daging lontar Siwagama;

ra. Sahanan paruman sida kalaksanayang yening gendongan sampun kasuarayang, ping kalih prajuru miwah Pamilet tegep rawuh;

ka. Sahanan Pamutus kautsahayang pisan mangda malarapan antuk gilik saguluk, suara sane makehan sinanggeh pamutus wiadin sah.

1. Paruman Desa Adat Sesetan :

ha. Paruman Desa Adat Sesetan inggih punika paruman sane mawosan parikrama sane pinih mabuat ring sejeroning nglaksanayang pemerintahan Desa Adat manut sakadi munggah ring daging pararem;

na. Pamilet Paruman Desa Adat, inggih punika Prajuru Desa Adat, Kelihan soang-soang Banjar, Sabha Desa, Kertha Desa, Ketua LPD, Ketua BUPDA, Ketua Yayasan, Pamangku Kahyangan Tiga, Pamangku Prasanak miwah Kelihan Pacalang;

ca. Paruman Desa Adat patut kalaksanayang sakirang-kirangnyane nyabran awarsa pisan, nunas atur prawerti (*laporan*) Bandesa Adat;

ra. Sahanan paruman kariinin antuk ngarcana ring Ida Sang Hyang Iswara, sane malinggih ring Bale Agung, nginutin daging lontar Siwagama;

ka. Sahanan paruman sida kalaksanayang yening gendongan sampun kasuarayang, ping kalih prajuru miwah Pamilet tegep rawuh;

da. Sahanan Pamutus kautsahayang pisan mangda malarapan antuk gilik saguluk, suara sane makehan sinanggeh pamutus wiadin sah;

ta. Prade daging paruman tan kacumponin, mangda prajuru desa ngilikang bawos, saha nepasang miwah putusannyane mangda kasungkemin antuk krama desa, malih prade tan prasida kasungkemin nyantos ping tiga Prajuru Desa dados nunas bawos ring Sabha Desa/Kertha Desa;

sa. Sajeroning paruman desa, Bandesa Adat patut nyobyahang pamargin ngenterang desa, pamekas ngenenin indik unjuk lungsuring pakraman swadarma miwah swadikara saha ayah-ayah, sulur arta brana, druen desa miwah pidabdab prajuru ngenenin utsaha desa kapungkur;

wa. Pamutus paruman desa sinanggah pararem, maka pamitegep pamargin Awig-awig.

1. Paruman Prajuru Desa :

ha. Paruman Prajuru Desa ngawedarang rerincikan utsaha desa kapungkur, kasarengin olih Sabha Desa miwah Kertha Desa;

na. Paruman Prajuru Desa tan wenang ngamedalang tetegenan ring krama sadereng kaingkupin antuk pamutus paruman Prajuru Desa;

ca. Pamutus Paruman Prajuru Desa ngawetuang paswara maka daging pituduh sang ngawawenang.

Kaping 2. Pasangkepan Desa Adat

Pawos 51

1. Pasangkepan Prajuru Desa :

ha. pasangkepan prajuru desa ngwedarang rerincikan utsaha desa kapungkur

na. pasangkepan Prajuru Desa tan dados ngamedalang tetegenan ring krama sadereng kaingkupin antuk krama desa

ca. pamutus pasangkepan Prajuru Desa ngwetuang pasuara makadaging pituduh sang ngawewenang utawi ngonekang pecak pararem krama desa

1. Pasangkepan Krama Desa

ha. pasangkepan krama desa kalaksanayang ring soang-soang banjar adat saweweidangan Desa Adat Sesetan

na. pasangkepan krama desa kalaksananyang nyabran enam (6) sasih apisan nemonin rahina nyanggra Galungan

ca. tata titi ngelaksanayang pasangkepan Krama Desa manut sakadi munggah ring daging Pararem

PALET 4

INDIK LEMBAGA ADAT

Kaping 1. PAIKETAN PAMANGKU

Pawos 52

1. Desa Adat Sesetan kapatutang ngadegang Paiketan Pamangku
2. Krama Desa Adat Sesetan sané pinaka pamangku, patut masikian ring Paiketan Pemangku Desa Adat Sesetan.
3. Tata titi ngadegang, Swadharmaning miwah swadikara Paiketan Pamangku Desa Adat Sesetan manut sakadi munggah ring daging Pararem.

Kaping 2. PAIKETAN SRATI

Pawos 53

1. Desa Adat Sesetan kapatutang ngadegang Paiketan Srati
2. Krama Desa Adat Sesetan sané pinaka srati, patut masikian ring Paiketan Srati Desa Adat Sesetan.
3. Tata titi ngadegang, Swadharmaning miwah swadikara Paiketan Srati Desa Adat Sesetan manut sakadi munggah ring daging Pararem.

Kaping 3. PAIKETAN WREDHA DESA ADAT SESETAN

Pawos 54

1. Desa Adat Sesetan kapatutang ngadegang Paiketan Wredha
2. Krama Desa Adat Sesetan sane Sampun mayuse 60 (enem dasa) warsa patut masikian ring Paiketan Wredha Desa Adat Sesetan.
3. Tata titi ngadegang, Swadharmaning miwah swadikara Paiketan Wredha Desa Adat Sesetan manut sakadi munggah ring daging Pararem.

Kaping 4. PAIKETAN PECALANG DESA ADAT SESETAN

Pawos 55

1. Desa Adat Sesetan kapatutang ngadegang Pacalang Desa.
2. Angga pacalang mawiwit saking soang-soang banjar adat sajebag Desa Adat Sesetan, pawilangannyane manut pabuat ipun.
3. Kelihan pacalang kaadegang olih Prajuru Desa Adat Sesetan.
4. Pacalang rikala ngamargiyang swadarmanipun kaenter antuk prajuru pacalang miwah prajuru desa.
5. Swadharmaning miwah Swadikara pacalang manut sakadi munggah ring daging pararem.

Kaping 5. PAIKETAN YOWANA DESA ADAT SESETAN

Pawos 56

1. Desa Adat Sesetan kapatutang ngadegang Paiketan Yowana
2. Daa/Truna sane mayusa 15 - 30 warsa patut ngaranjing, Sekeha Truna ring soang-soang Banjar sawewidangan Desa Adat Sesetan.
3. Sekeha truna inucap ring wilangan kalih (2) patut masikian ring Paiketan Yowana Desa Adat Sesetan.
4. Tata titi ngadegang, Swadharmaning miwah swadikara Paiketan Wredha Desa Adat Sesetan manut sakadi munggah ring daging Pararem.

Kaping 6. PAIKETAN KRAMA ISTRI DESA ADAT SESETAN

Pawos 57

1. Desa Adat Sesetan kapatutang ngadegang Paiketan Istri
2. Krama istri Desa Adat Sesetan patut masikian ring Paiketan Krama Istri Desa Adat Sesetan.
3. Tata titi ngadegang, Swadharmaning miwah swadikar Paiketan Istri Desa Adat Sesetan manut sakadi munggah ring daging Pararem.

PALET 5

INDIK KULAWARGA

Kaping 1. PAWIWAHAN

Pawos 58

1. Pawiwahan inggih punika patemoning purusa predana, malarapan panunggalan kayun tresna asih kadulurin Tri Upasaksi (Dewa saksi, Manusa saksi, Bhuta saksi)
2. Pamargin pawiwahan luiripun:

ha. Papadikan

na. Ngrorod;

ca. Nyeburin utawi nyentana;

1. Pidabdab sang pacang mawiwaha patut:

ha. Sampun manggeh daha-teruna;

na. Sangkaning pada lila (tan kapaksa);

ca. Kamargiyang sudiwadani prade pangambilan tios agama.

1. Pamargin pawiwahan mangda nginutin Undang-Undang Perkawinan saking sang ngawewenang.

Pawos 59

1. Pawiwahan sane kapatutang ring Desa Adat Sesetan sakadi ring sor:

ha. Sampun kamargiang pakalan-kalan miwah widiwidana kasaksinin antuk Tri Upasaksi inggih punika Manusa Saksi, Bhuta Saksi miwah Dewa Saksi miwah kabuktiang antuk akta perkawinan;

na. Prajuru patut mapakelingang miwah ngilikitayang pawiwahan.

1. Pawiwahan sane tan manut kadi ring ajeng sinanggeh tan pastika.

Pawos 60

1. Tata caraning parabian:

ha. Sapa sira ugi pacang ngwarangang pakulawargan patut masadok ring prajuru;

na. Salanturnyane prajuru maritatasang manut tan manut indik parabiane.

1. Pamargin papadikan manut dudonan:

ha. Sang sane mamadik patut masadok ring guru rupaka sane kapadik;

na. Ri kala pamadikan sang mamadik pamekas malarapan antuk sedah woh ring sane kapadik;

ca. Risedek pangambilan patut kasaksiang olih manggala adat miwah manggala praja;

ra. Risampun puput raris sang istri kairing budal ring pakubon sang lanang saha kalanturang antuk mabeakala miwah pawidiwidanan;

ka. Mangda puput papadikan tumus sekala niskala, raris kulawarga purusa ngamargiang pawarangan miwah majauman makta pejati ring merajan sang pradana;

da. Yening acara pangambilan miwah majauman apisan, mangda kadulurin antuk upacara makalan-kalan ring jeroan sang predana sadurung acara majauman.

1. Prade ngrorod utawi merangkat patut:

ha. Reraman lanange ngawentenang panglukuan/ pejati antuk duta saksi sanistane 2 (kalih) diri. Yening sang istri saking dura desa wenang kasarengin antuk manggala praja;

na. Malarapan antuk sewala patra sane kadasarin antuk kapitresnan ipun makakalih tur kalinggatanganin miwah madaging materai;

ca. Prade tan katerima panglukuan/pejati pakrunan kamargiang jantos ping tiga, parabian sampun dados kamargiang;

ra. Pangaskara patebasan pabeakala;

ka. Majauman sekala niskala.

1. Sajeroning pakrunan/panglukuan patut:

ha. Kamanggala saking kramarena purusa antuk pangaksama majeng ring kramarena pradana;

na. Kaigumang bawos indik idih pakidih, utawi palegayan arep ring pasewakan sang ngidih saha dewasa pakrabkambean kawekas;

ca. Kacihnayang indik kapurusa utawi prade sentana rajeg kajejerang kapatutang ngidih anak lanang sane kabawos pawiwahan nyeburin tur risampun sulur pamerasan kategepin kamanggehang sentana rajeg.

1. Pawiwahan mapitegas upacara galang apadang (patut) mapikuren duaning sampun manut sakadi dudonan sane munggah ring sastra agama miwah dresta.

Kaping 2. NYAPIAN

Pawos 61

1. Pawiwahan prasida kawusang malarapan antuk silih tunggil lina, mapiteges balu, makadi balu lanang utawi istri.
2. Purusa sane palas marabian, patut masadok ring prajuru banjar miwah ngamargiang upacara pejati ring pura bale banjar melarapan antuk akte percerian miwah/utawi kadulurin antuk surat pernyataan saking sang palas marabian manut sakadi munggah ring daging pararem.
3. Krama Istri (Pradana) Desa Adat Sesetan sane mulih daha (palas merabian) patut kasadokan ring Prajuru Banjar Adat soang-soang, kamargiang olih sane nguwub manut sakadi munggah ring daging pararem.
4. Prade riwekas sang palas marabian kacihna adung malih patut ngamanggehang pawiwahan malih.

Kaping 3. SENTANA

Pawos 62

1. Sentana wenten kalih pawos, sane kaucap pratisentana miwah sentana paperasan.
2. Pratisentana inggih punika, sentana sane metu saking pawiwahan.
3. Prade pawiwahan tan ngawetuang sentana, kengin ngidih sentana antuk upasaksi sekala niskala kawastanin sentana paperasan.
4. Sentana rajeg inggih punika, pratisentana wadon, (pradana) sane kamanggehang lanang (purusa). Tur risampun ngalaksanayang pawiwahan kaceburin.
5. Sang sane kaarsayang santana rajeg inucap inggih punika:

ha. Pratisentana wadon tunggal utawi silih tunggil pratisentana wadon yaning makasami pratisentana wadon.

na. Pawiwahan kaceburin, kautamayang antuk jadma sane maagama hindu utawi jadma sane maagama siosan sane sampun ngalaksanayang pamarisuda raga utawi sudiwidana.

ca. Sane ngamanggehang sentana rajeg patut masadok ring prajuru banjar tur kelihan banjar patut nyiarang ring banjar saha ngaturang ring Prajuru Desa Adat.

ra. Risampun sulur sentana rajeg, sentana rajeg kaunggahang ring cacah jiwa banjar adat.

Pawos 63

1. Ngamanggehang sentana manut dudonan makacihna arta brana pamerasan sane kasaksiang sekala niskala.
2. Sapa sira ugi krama pacang meras sentana, masadok ring Prajuru Banjar sanistane asasih sedereng pamerasan.
3. Bandesa kaseledihi antuk kelihan-kelihan banjar nyobyahang ring sawewidangan desa, sang sapa sira ugi rumasa tan lila, mangde nguningayang masengker kalih wuku sadurung pamerasan ring bandesa adat.
4. Prajuru Desa digelis mawosin saha ngicennin pamutus nepek ring catur dresta miwah pararem.
5. Prade sulur paperasan tan manut ring kecaping ajeng, prajuru banjar/prajuru desa wenang ngandeg sang pacang meras, mangda kapuputang riin bebawosan sulur utawi wicaranipun.
6. Sang sane wenang ngambil pamutus, inggih punika saking kulawarga purusa tunggal waris.

Pawos 64

1. Paperasan sane kapatutang ring desa risampun makacihna:

ha. Widiwadani pamerasan;

na. Kasaksinin antuk prajuru adat miwah dinas (Kelihan Banjar, Kelihan Dinas, Bandesa miwah Lurah) sane makelingang utawi ngilikitayang;

ca. Kasobyahang ring wewidangan desane;

ra. Sane kapatutang meras sentana inggih punika krama sane sampun merabian.

1. Sane patut kaperas angge sentana kadi ring sor:

ha. Jadma maagama Hindu, jadma tios agama kariinin antuk upacara sudiwidani.

na. Silih tunggil mawiwit saking kulawarga tunggal sanggah utawi merajan, paibon miwah dadia utawi anak tios sakewanten sang maagama hindu.

ca. Kautamayang saking waris pancer kapurusan.

ra. Kulawarga saking purusa, prade tan wenten kengin saking wadon, yening taler tan wenten wawu kengin sakama kama (sakita kayun).

1. Kengin ngangkat sentana langkung ring adiri, lanang wiadin wadon, patut ngamargiang tata titi upacara pamerasan sakadi ring ajeng.

Kaping 4. INDIK WARISAN

Pawos 65

1. Warisan inggih punika arta brana saha tatamian sekala niskala saking kaluhuran sang marep tatamianipun.
2. Ikang sinanggeh warisan luiripun:

ha. Due tengah, sanggah/ merajan, pusaka miwah sane siosan;

na. Pagunakayan, tadtadan / jiwa dana;

ca. Hutang piutang.

1. Wawu kengin kabawos warisan prade wenten:

ha. Sang ngewarisang;

na. Katuranan (*ahli waris*);

ca. Arta brana, tategenan (ayah ayahan) makacihna warisan.

Pawos 66

1. Sang ngewarisang inggih punika sang sane ninggalin arta brana, tatamian sekala niskala saking kaluhurang.
2. Ahli waris luiripun:

ha. Pratisentana sane metu saking pawiwahan kapatutan;

na. Pratisentana (sentana rajeg) inggih punika pawiwahan ke ceburin;

ca. Sentana paperasan lanang / wadon.

1. Prade tan wenten sakadi ring ajeng, kang sinanggeh ahli waris:

ha. Turunan purusa ngunggahang, makadi rerama misan, mindon;

na. Turunan purusa kasamping makadi kaponakan, kaponakan dimisan miwah kaponakan dimindon.

1. Swadharmaning miwah swadikara ahli waris patut :

ha. Ngupapira pawaris duk kantun maurip;

na. Nerima saha ngawasayang tatamian pahan kaluhuranipun, makadi ngarempon sanggah/merajan, pura saha pangupakaryanang miwah ayah-ayahan pawaris.

ca. Ngabenang pawaris saha ngalanturang ngamargiang tur kalanturang ngalinggihang Dewa Pitara.

ra. Naurin hutang miwah nerima piutang pawaris manut panglokita.

Pawos 67

1. Risampun kalaksanayang pitra yadnya tur kalanturang ngalinggihang Dewa Pitara miwah hutang piutang pawaris buntas katawur, wawu warisan dados kapalih.
2. Para ahli waris sami polih pah-pahan sangkaning pagunakaya.
3. Silih tunggil ahli waris kengin tan polih pah-pahan prade:

ha. Nilar kawitan miwah sasananing agama hindu;

na. Alpaka guru;

ca. Sentana rajeg kesah mawiwaha tur ninggal kadaton.

1. Boya ahli waris, kengin muponin pikolih manut dudonan inggih punika balu luh wiadin muani nyeburin (soang-soang boya sentana).
2. Pawaris kengin maweweh ri kala maurip pinaka jiwa dana, tadtadan bekel makacihna paweweh ring oka sane kesah mawiwaha.

Pawos 68

Prade sajeroning pakulawargan wenten ahli waris langkungan ring adiri patut:

1. Kawentenang paiguman indik pahan inucap.
2. Yan tan prasida, katunasang tetimbang ring paigum banjar.
3. Prade taler tan wenten cumpu ring panepasan prajuru, patut kadauhang ring prajuru desa (Bandesa, Sabha miwah Kertha Desa).

Kaping 5. INDIK WASISTHA

Pawos 69

Desa Adat Sesetan miwah sekolah-sekolah sane wenten ring wewidangan Desa Adat Sesetan mangda ngawantu krama desa sane nenten mampu prade maderbe putra lanang utawi istri yening sampun panemaya yusa kapatutan ngaranjing ring pendidikan dasar 12 tahun (SD, SMP, SMA / SMK). Manut daging Undang-undang Pendidikan Nasional Republik Indonesia.

PALET 6

INDIK GENDONGAN / KUL-KUL

Pawos 70

1. Tabuh gendongan/kul-kul desa ngarep ring saluiring karyan krama miwah upacara yadnya jeg nglambat ping kalih ping kalih ping dasa.
2. Tabuh gendongan/kul-kul banjar miwah desa nganutin tatujon banjar/desa luiripun:

ha. Tengeran ri sedek ngaturang pujawali, suaran gendongan/kul-kul ping enem dasa nglambat;

na. Tengeran suaran gendong/kul-kul ring banjar wiadin ring desa, minakadi wenten pituduh ring guru wisesa taler kalaksanayang;

ca. Risedek Palelawatan Ida Bhatara tedun ngiderin panggungan suaran gendongan/kul-kul ping seket nglambat.

Pawos 71

1. Suaran gendongan/kul-kul ring Banjar Banjar taler nganutin tata cara:

ha. Suaran gendongan/kul-kul saluiring ngarep karya, ngawit ping lima, ngumbang ping lima pamada ping lima;

na. Suaran gendongan/kul-kul kapatian nglambat ping tiga;

ca. Suaran gendongan/kul-kul tutug tigang rahina sang kapatian, ngawit ping pat, nglambat ping pat, pamada ping pat;

ra. Suaran gendongan/kul-kul wong ical, ngawit ping lima, ping lima, ping pat nglambat;

ka. Suaran gendongan/kul-kul kadoracaran, ping kalih, ping kalih ngalantur;

da. Suaran gendongan/kul-kul ngamuk, bulus ping sia tigang tulud;

ta. Suaran gendongan/kul-kul kadurmanggalan, bulus ngalantur.

1. Gendongan/kul-kul tan wenang katepak yan tan wenten pituduh prajuru sajabaning wenten kapancabaya.
2. Sapa sira sane mamurug patut katiwakin pamidanda, agung alit manut sakadi munggah ring daging pararem soang-soang banjar sajebag Desa Adat Sesetan.

Pawos 72

Sapa sira ugi krama desa sane katiban pancabaya patut katepakang gendongan/kul-kul. Tengeran gendongan/kul-kul puniki patut kasambung sinambung tur sami mangde siyaga nyadia matetulung:

ha. Yan anak ngamuk, yan anak kadoracaran patut katurang ring sang ngawawenang;

na. Yan kadurmanggalan/kapuunang gumanti telas umahnyane aleban krama banjar sane katiben pancabaya punika patut kawehin pasayuban, prantenan asiki miwah paturon asiki.

PALET 7

INDIK PANYANGGRAN BANJAR

Pawos 73

Krama Desa Adat Sesetan, ri kala duka, patut kasanggra antuk krama banjar adat soang-soang, inggian sapulah-palihanipun manut sakadi munggah ring daging pararem soang-soang banjar.

SARGAH VI

SUKRETA TATA PALEMAHAN

PALET 1

INDIK TANAH MIWAH WEWIDANGAN PALEMAHAN DESA ADAT

Kaping 1. TANAH DESA ADAT

Pawos 74

* 1. Tanah Krama Desa Adat Sesetan patut kawatesin antuk pagehan / turus utawi tembok mangda pakantenanipun asri.
  2. Wates sisi kaler miwah kangin patut kakaryanin olih sang sane ngamong karang ayahan inucap, sane mawasta gegaleng ka luan, sejabaning tanah pecatu, tegal, carik utawi tanah padruen ngraga, sane kapiara watese sisi kelod miwah kauh, reh punika mawasta gegaleng ka teben.
  3. Prade karasayang pagehan utawi turus inucap ngalikadin, yan panyandinge pada arsa, kengin watese ngangge pinget kewanten, kasaksinin antuk prajuru desa miwah/utawi pracihna pal saking Badan Pertanahan Negara (BPN).
  4. Prade wenten karang kabebeng miwah karang sane nenten wenten ngantenang sane nruwenang mangda kautsahayang wenten pamarginyane, inggih punika saking utsaha nukar utawi naur manut paiguman, prade tan nemu paiguman, Prajuru Banjar/Prajuru Desa kapatutang ngenter pabligbagang nyantos polih pamutus manut sakadi munggah ring daging pararem.
  5. Tlajakan ring wawidangan Desa Adat Sesetan tan kawenangan anggen maadolan utawi utsaha-utsaha sane tiosan, sane mamurug keni pamidanda manut sakadi munggah ring daging pararem.
  6. Karang Desa, karang paumuhan, pategalan kaupapira sekala niskala manut Sastra Agama Hindu.

Kaping 2. WEWIDANGAN PALEMAHAN DESA ADAT

Pawos 75

1. Tata titi parilaksana nglaksanayang kasukertan tata palemahan ring sajeroning paumahan, manut:

ha. Paugeran hulu-teben;

na. Paugeran sepat gantung;

ca. Pamatut miwah parilaksana sane madasar antuk paiguman utawi pamutus pabligbagan krama sawewidangan, madasar antuk gilik saguluk, paras paros, sarpanaya salunglung sabhayantaka;

ra. Kapatutan tata ngembahang toya hujan (*saluran terbuka air permukaan*), ngembahang toya wewalungan, pawaregan (*saluran tertutup limbah cair*) miwah sapanunggalanipun manut uger-uger hulu teben.

1. Krama desa/krama banjar tan kalugra:

ha. Ngalah-alah margi;

na. Ngalah-alah tanah tegak Kahyangan, Setra, miwah sakancan tegak sane kasinanggeh suci;

ca. Ngalah-alah tlajakan tukad miwah jlinjingan.

1. Tan wenang ngembahang toya hujan, toya wewalungan (*limbah ternak*) toya pawaregan (*limbah dapur*) sapanunggalanipun ka pakarangan tios.
2. Tan kawenangang ngentungang/ngutang luhu, wangken wewalungan, tawulang jadma ka pekarangan, tegal anak tios.
3. Tan wenang nunjel, nanem sawa yadiastun sawa karesian ring karang tegal/ panegalan wiadin sawah.

PALET 2

INDIK SETRA, PAPAYONAN, WEWALUNGAN MIWAH WEWANGUNAN

Kaping 1. SETRA

Pawos 76

1. Tata-titi kawigunan jaba sisi Setra ring sajeroning ngemargiyang Pitra Yadnya kaenter olih Prajuru Desa.
2. Tata-titi kawigunan jaba sisi setra sadina dina kadadosang kaanggen ngarereh olih-olihan Desa manut sakadi munggah ring daging pararem.

Kaping 2. PAPAYONAN

Pawos 77

1. Ngawit nandur papayonan tanem tuwuh patut adepa agung ngajeroan saking wates, prade jantos ngaliwat wates wenang kasepat gantungan.
2. Yening wenten papayonan ngungkulin, samaliha mawastu mayanin ka pisaga patut kawarah antuk paiguman, ping ajeng prasida sang nruwenang wit ngarebah utawi notor.
3. Prade sampun kawarah taler tan wenten utsaha sang nruwenang wit, sang rumaksa katetehan/kajerihan wenang masadok ring prajuru, tur ri sampun kaparitatas kalugra ngicalang wit inucap, yening nenten nginutin keni pamidanda agung alit manut sakadi munggah ring daging pararem.
4. Sang nruwenang wit keni pamidanda panyangaskara saha prabea manut sakadi munggah ring daging Pararem marep ring wewangunan sane karubuhin luiripun:

ha. Sang nruwenang wit sinanggeh mayanin, prade pungkat ngrubuhin wewangunan krama tios;

na. Sang notor, munggul utawi ngerebah taru tur ngarubuhin wewangunan krama tios.

1. Krama Desa patut ngamanggehang kawerdian tanam tuwuh sane ngawinang desane asri tur lestari.

Kaping 3. WEWANGUNAN

Pawos 78

1. Nyabran ngawangun patut:

ha. Ping ajeng masadok ring prajuru, prade wewangunan ngenenin wates;

na. Ngangge asta bumi miwah gegulak kosala-kosali sanistane manut patitis niskala miwah sakadi munggah ring daging pararem;

ca. Tan ngayubin ka pisaga;

ra. Tan wenang ngembahang toya ka pisaga.

1. Prade wewangunan jantos ngayubin bilih-bilih temboke ring telenging wates, risampun kawarah tur kasadokang ring prajuru, wenang kadanda manut sakadi munggah ring daging pararem, saha tembok inucap kagubar utawi sanistane mangda kakaryanang abangan.
2. Krama tamiu miwah tamiu pacang ngawangun wenang kakeniang dana pamarisuda palemahan manut sakadi munggah ring daging pararem.

Kaping 4. WEWALUNGAN

Pawos 79

1. Sahananing warga desa adat sane miara wewalungan bawi risampun mabelas, banteng sampun masaluk tali /miwah ubuh-ubuhan patut sayaga nitenin negul, mangda tan ngrusak karang utawi pabianan krama tios bilih-bilih jantos ngranjing ngaletehin kahyangan.
2. Krama Desa/Krama Banjar tan kalugra miara sarwa buron (*dilindungi Undang-undang*) sajabaning ri sampun ngamolihan lelugran (*izin*) saking *lingkungan* miwah guru wisesa.
3. Sahananing krama desa/krama banjar sane miara asu miwah wewalungan, kapatutang ngalaksanayang pamargi sane kapatutang manut pamatut *kesehatan lingkungan, pencegahan, pengendalian penyakit menular* miwah berbahaya manut sekadi munggah ring daging pararem.
4. Prade wenten wewalungan sane nyengkalen krama wenang kakeniang prabea sang sane miara.
5. Krama Desa Adat Sesetan, nenten kapatutang maboros paksi miwah nuba ulam miwah tiosang punika.

PALET 3

INDIK KARESIKAN DESA ADAT SESETAN

Pawos 80

1. Karesikan ring pura Kahyangan Tiga, Pura Panyiwian, Setra, miwah Pamelisan kaenter olih Bandesa Adat
2. Karesikan ring soang-soang banjar kaenter olih soang-soang Kelihan Banjar.
3. Nenten kawenangang krama desa ngentungan miwah nunjel luhu sekama-kama, yening wenten sakadi punika kakeniang danda manut sakadi munggah ring daging pararem.

PALET 4

INDIK WEWIDANGAN DESA ADAT

Pawos 81

1. Krama Desa adat wenang nreptiang miwah nglestariang palemahan Desa Adat.
2. Indik nglestariang Desa Adat kaenter olih Bandesa Adat.

SARGAH VI

INDIK PADRUWEN, UTSAHA MIWAH PRABEA DESA ADAT

PALET 1

INDIK PADRUWEN DESA ADAT

Pawos 82

Padruen Desa Adat Sesetan sakadi ring sor:

ha. Kahyangan Desa luiripun:

1). Kahyangan Tiga Pura Desa (Bale Agung), Pura Puseh, Pura Dalem, Pura Kahyangan, Pura Mrajapati miwah Pura Taman Dalem;

2). Parahyangan druen desa sane tiosan (Pura Melanting, Pura Ulun Danu, Pura Belong, Pura Pamelastian (Asti Sweta Sagara Giri).

na. Pasar Desa Adat Sesetan;

ca. Setra Desa Adat Sesetan, Setra Bebajangan;

ra. Palelawatan Ida Bhatara (Barong malinggih ring Pura Dalem, Ratu Ayu malinggih ring Pura Kahyangan);

ka. Pasantian Asti Shanti Winangun Desa Adat Sesetan;

da. LPD Desa Adat Sesetan;

ta. Cagar Budaya (Arca) ring jaba Pura Puseh;

sa. Pacalang Desa Adat Sesetan;

wa. Sabha Yowana;

la. Paiketan miwah Sekaha sane lianan;

ma. Tanah/Tegal;

ga. Yayasan Pembangunan Desa Sesetan;

ba. BUPDA Desa Adat Sesetan.

Pawos 83

1. Prajuru Desa patut ngetangang olih-olihan desa miwah sapanunggalan druen desa.
2. Olih-olihan inucap kaanggen prabea nyanggra pujawali ring pura druen desa, saha wewangunan parhyangan, pawongan miwah palemahan miwah anggen pabuatan desa adat.
3. Ring paruman prajuru desa, prajuru pengamong druen desa ngawentenang parindikan munjuk lungsurin padruen desa 1 (a) pisan 1 (a) warsa.
4. Sakaluiring druen desa patut wenten ilikitanipun.
5. Tan kalugra ngadol utawi ngesahang padruen desa yan tan kasungkemin antuk paruman Desa.

PALET 2

INDIK UTSAHA DESA ADAT

Pawos 84

1. Ri kalaning nyujur kasukertan desa adat, prajuru desa adat kapatutang ngelaksanayang Utsaha Desa Adat.
2. Sahananing utsaha inucap patut ngamolihang kasumanggeman paruman desa adat.
3. Sajeroning ngelaksanayang utsaha desa, Prajuru Desa kadadosang ngadegang utsaha desa minakadi:

ha. LPD;

na. Pasar Desa;

ca. Yayasan Pembangunan Desa Sesetan;

ra. BUPDA (Baga Utsaha Padruen Desa) Desa Adat Sesetan;

ka. Utsaha Sane Lianan.

PALET 3

INDIK PRABEA DESA ADAT

Pawos 85

(1) Indik prabea ring Desa Adat Sesetan nginutin pangrencana sane kabawos olih-olihan miwah bea pabuat (*anggaran pendapatan dan belanja (APB)*) Desa adat inggih punika:

ha. pawos olih-olihan (*bagian pendapatan*);

na. pawos bea pabuat (*bagian belanja*); miwah

ca. prabea (bagian pembiyaan Desa Adat)

(2) olih-olihan Desa Adat inucap marupa:

ha. pikolih asli Desa Adat;

na. hasil penglolaan Padruwen Desa Adat;

ca. pangrancana pikolih miwah prabea pabuat (*alokasi Anggaran Pendapatan dan Belanja Daerah*) Provinsi;

ra. sokongan saking Pemerintah Kabupaten/Kota.

ka. sokongan Pemerintah Pusat;

da. hibah miwah dana punia *pihak ketiga* sane nenten maiket;

ta. pikolih sane tiosan Desa Adat sane sah.

(3) Olih-olihan Desa adat inucap kaangen prabea ngalaksanayang sahaning paridabdab ngulati kasukretan Desa Adat sekala miwah niskala.

SARGAH VIII

TATA PRAKANTI (*HUBUNGAN KERJASAMA*)

Pawos 86

(1) Desa Adat Sesetan kadadosang ngalaksanayang prakanti sareng Desa Adat sane siosan.

(2) Tata titi ngamargaing prakanti inucap manut sakadi munggah ring daging pararem.

SARGAH IX

BAYA, WICARA, MIWAH PAMIDANDA

PALET 1

INDIK BAYA

Pawos 87

1. Parindikan baya luiripun: jiwa baya, artha baya (kapandungan), geni baya, toya baya, ripu baya, doracara ring agama.
2. Sang manggihin kahanan pancabaya, patut nepak kul-kul bulus nunas pitulung ri sampun polih pituduh saking prajuru.
3. Prade ring desa kahanan jiwa baya, patut desane ngawentenang bhuta yadnya tur sang mayanin katur ring sang ngawewenang.
4. Prade wenten jadma mamisuh utawi nguman-uman prajuru, pemangku, sulinggih, kakenenin pamidanda baya pecamil tebasan pamrayascita.

Pawos 88

1. Sang manggihin kahanan artha baya (kapandungan), patut ngukul nunas pitulung, utawi sang kamalingan atur supeksa ring prajuru utawi dulun desa pacang nandanin saha mawuwuh panyangaskara prade wenten jadma ngamaling barang sane kasinanggeh suci.
2. Pratingkahe mapailon ring dusta kabawos ngukubin corah, utawi prade wenten jadma manggihan jadma corah tan nyadokang ring prajuru nyantos jadma tios nyaduang, prajuru patut nureksa krama inucap miwah kasukserah ring sang sane ngawenangang.

PALET 2

INDIK WICARA

Pawos 89

1. Sane wenang nepasin miwah mutusang wicara ring Desa Adat inggih punika Prajuru sane madudonan sakadi ring sor:

ha. Kelihan Banjar, prade sang mawicara sane patunggalan banjar;

na. Bandesa Adat, prade sang mawicara sami-sami ring patunggalan desa, desa adat utawi sane mawicara banjar kalawan banjar sane tiosan;

ca. Sane mawicara ring pantaraning banjar sane matiosan desa, kaputusang olih soang-soang bandesa adat.

1. Tata Titi mawosin saha muputang wicara ring desa kadi ring sor:

ha. Kaping ajeng kabawosang antuk kelihan banjar;

na. Tan cumpu ring panepas Kelihan banjar katunasang ring panglingsir banjar;

ca. Paruman banjar tan katinutin raris nunasang ring bandesa adat;

ra. Bandesa adat tan prasida muputang wicara sane wenten raris katincapang ring panglingsir desa sane kasinanggeh kertha desa;

ka. Prade taler pamatut kertha desa tan kacumpunin, katunasang ring paruman desa sinanggeh wasananing pamutus

Pawos 90

1. Sahanan wicara mawiwit kacorahan sakaluiripun sinanggeh nungkasin daging Awig-awig, Paswara miwah Pararem Desa/Banjar, patut digelis kabawosin tan nyantos pasadok.
2. Sejaba wicara kadi ring ajeng (1), patut nyantosang pasadok sang nunas bawos.
3. Panepase patut pastika nyantenang iwang patut malarapan antuk Tri Pramana (saksi, ilikita, bukti) miwah tan maren nepek ring Catur Dresta.

PALET 3

INDIK PAMIDANDA

Pawos 91

1. Desa/banjar wenang niwakang pamidanda ring krama sane sisip.
2. Paniwak inucap kamargiang olih Bandesa/Kelihan Banjar.
3. Bacakan pamidanda luiripun:

ha. Ayahan kasisipan;

na. Danda arta (dosa, danda saha panikel paturunan);

ca. Rarampagan;

ra. Panyangaskara;

ka. Kawaliang pipil nyane (kawusang makrama);

1. Pamidanda sane katiwakang patut masor singgih manut ring kasisipane sane ketepasin antuk pararem.
2. Jinah utawi raja brana pamidanda ngaranjing dados druen desa/banjar.
3. Krama Desa sane satiwal ring sadaging awig-awig miwah pararem nenten polih pasayuban.

SARGAH X

PEMBANGUNAN DESA ADAT MIWAH PEMBANGUNAN KAWASAN PERDESAAN DESA ADAT SESETAN

Pawos 92

Indik wewangunan ring Desa Adat miwah wewangunan kawasan Perdesaan Desa Adat Sesetan kasulurin manut sakadi munggah ring daging pararem.

SARGAH XI

TUNTUNAN(*PEMBINAAN*)*,* PANILIKAN (*PENGAWASAN*) miwah NGAWIGUNAYANG (*PEMBERDAYAAN*)

Pawos 93

* + - 1. Desa Adat Sesetan wenang nglaksanayang tuntunan, mratiaksayang miwah nureksanin kawentenan *kelemabagaan* adat sawewidangan Desa Adat Sesetan.
      2. Tata Titi Sajeroning nglaksanayang tuntunan inucap ring willanagn siki (1) manut sakadi munggah ring daging pararem

SARGAH XII

NGUWAH NGUWUHIN AWIG-AWIG

Pawos 94

1. Nguwah nguwuhin awig-awig puniki kamargiang antuk Paruman Paripurna Desa Adat.
2. Paruman inucap mangda kadasarin antuk pakarsan krama desa adat yadiastun kamedalang olih Prajuru silih tunggil wiadin sinarengan.
3. Awig-awig puniki kamargiang ngawit kaingkupin (kararemin).

Pawos 95

1. Sakaluiring sane wenten saderengnyane patut kaanutang ring daging awig-awig puniki.
2. Sakaluiring sane durung kabawos sajeroning awig-awig puniki patut kamargiang manut tata cara sane sampun ketah mamargi kadulurin antuk pararem-pararem.

SARGAH XIII

SAMAPTA / PAMUPUT

Pawos 96

1. Awig-awig puniki kawastaning Awig-awig Desa Adat Sesetan.
2. Awig-awig puniki kamargiyang, ngawit kasungkemin ring Paruman………………….
3. Risampun Awig-Awig puniki kasungkemin miwah kalaksanayang, awig-awig Banjar Adat sane sampun wenten dados kaparipurnayang/kemargiang sakewanten nenten dados satiwal ring sedaging awig-awig puniki

Pawos 97

1. Awig-awig puniki kasungkemin ring paruman duk rahina…………………… Ping/pang………………………………..sasih…………………..icaka………………….

Warsa…………………. Tanggal………………….Masehi ring Bale……………………Desa Adat Sesetan.

1. Awig-awig puniki kalinggatanganin olih Bandesa Adat, kasarengin olih Kelihan-kelihan Banjar saha kasaksinin olih Kelihan-kelihan Dinas miwah Lurah sa wewidangan Desa Adat Sesetan, Camat Denpasar Selatan, Majelis Desa Adat, saha kapikukuhin olih Walikota Denpasar.
2. Luir sang ngalinggatanganin :

ha. Prajuru Desa miwah Banjar :

|  |  |  |
| --- | --- | --- |
| Bandesa Adat Sesetan  (Drs. I Made Widra, MM) | Panyarikan  (I Wayan Dudik Mahendra, SS) | |
| Kelihan Adat Banjar Kaja  (I Made Sudama) | Kelihan Adat Banjar Tengah  (I Ketut Kertayasa) | |
| Kelihan Adat Banjar Pembungan  (I Made Murja) | Kelihan Adat Banjar Gaduh  (I Ketut Sony Sasana, ST) | |
| Kelihan Adat Banjar Lantang Bejuh  (I Wayan Sumastra, S.Sos) | Kelihan Adat Banjar Dukuh Sari  (I Made Bawa) | |
| Kelihan Adat Banjar Puri Agung  (I Gusti Ketut Arya Putra)  Kelihan Adat Banjar Suwung Batan Kendal  (I Wayan Suwirta) | Kelihan Adat Banjar Pegok  (I Nyoman Susun) | |
| na. Prajuru Desa miwah Banjar |
| Lurah Sesetan  (Putu Wisnu Wardana, SE., MM) |  | |
| Kepala Lingkungan Kaja  (Putu Ray Antara, SE)  Kepala Lingkungan Gaduh  (I Made Arnaya, S Sos)  Kepala Lingkungan Lantang Bejuh  (I Nyoman Dudy Gunarsa) | | Kepala Lingkungan Tengah  (I Gede Hendra Tirtana, ST)  Kepala Lingkungan Pembungan  (Dewa Bagus Made Kesuma Wijaya)  Kepala Lingkungan Dukuh Sari  (I Wayan Arik Sanjaya) | |
| Kepala Lingkungan Puri Agung  ( I Gusti Made Galang Raditya Arimbawa)  Kepala Lingkungan Br. Suwung Batan Kendal  (I Wayan Suwirta) | | Kepala Lingkungan Br. Pegok  (I Ketut Sudiarta) | |

Pangrampih,

|  |  |
| --- | --- |
| Majelis Desa Adat (MDA)  Kota Denpasar  Bandesa Madya,  (Putu Ray Antara, SE | Majelis Desa Adat (MDA)  Kecamatan Denpasar Selatan  Bandesa Alitan,  (I Made Sutama, BE) |

Saha Uning

Majelis Desa Adat Provinsi Bali

Nomor :

Tanggal :

|  |  |
| --- | --- |
| Bandesa Agung,  Ida Pangelingsir Agung Putra Sukahet | Panyarikan Agung,  I Ketut Sumarta |

Telah dicatatkan

Pada Dinas Pemajuan Masyarakat Adat Provinsi Bali

Tanggal :

Registrasi Nomor : A/ /1487/333/44/DPMA/2023